**Ministru kabineta noteikumu projekta**

**„Grozījumi Ministru kabineta 2008.gada 29.septembra noteikumos Nr.810 „Kārtība, kādā iesniedz iesniegumus par muitas nodokļa atcelšanu un kvotu piemērošanu, kā arī sagatavo noraidījumus attiecībā uz citu Eiropas Savienības dalībvalstu iesniegtajiem iesniegumiem par muitas nodokļa atcelšanu un kvotu piemērošanu””**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Eiropas Komisijas 2011.gada paziņojums par autonomo tarifu atcelšanu un kvotām (2011/C 363/02) (publicēts Eiropas Savienības Oficiālajā Vēstnesī C363, 13.12.2011.), saskaņā ar kuru izmainīti kritēriji muitas nodokļa atcelšanai un kvotu piemērošanai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pamatojoties uz Muitas likuma 4.panta piekto daļu, kas paredz deleģējumu Ministru kabinetam noteikt kārtību, kādā iesniedzami iesniegumi par muitas nodokļa atcelšanu un kvotu piemērošanu, kā arī kārtību, kādā sagatavojami noraidījumi attiecībā uz citu dalībvalstu iesniegtajiem iesniegumiem par muitas nodokļa atcelšanu un kvotu piemērošanu, izdoto Ministru kabineta 2008.gada 29.septembra noteikumu Nr.810 “Kārtība, kādā iesniedz iesniegumus par muitas nodokļa atcelšanu un kvotu piemērošanu, kā arī sagatavo noraidījumus attiecībā uz citu Eiropas Savienības dalībvalstu iesniegtajiem iesniegumiem par muitas nodokļa atcelšanu un kvotu piemērošanu” (turpmāk – MK noteikumi Nr.810) pašreizējā redakcija nenodrošina Eiropas Komisijas paziņojuma par autonomo tarifu atcelšanu un kvotām (2011/C 363/02) (turpmāk arī – Komisijas paziņojums) prasību pilnīgu izpildi.  Komisijas paziņojumā ir noteikti jauni kritēriji attiecībā uz:   1. plānotā vai iepriekšējos gados par attiecīgās preces importu samaksātā muitas nodokļa apmēru, 2. Eiropas Komisijai iesniedzamo informāciju: pilnveidotas iesniegumu veidlapas (ietverta precizējoša informācija par preci (piemēram, vai uz preci attiecas vai neattiecas patents vai antidempinga pasākumi, pamatojums pieprasītās kvotas apjomam), izveidota atsevišķa veidlapa apliecinājumam par atsevišķa tirdzniecības līguma neesamību, iesniegumam par muitas nodokļa atcelšanas termiņa pagarināšanu un iesnieguma noraidījumam attiecībā uz muitas nodokļa atcelšanu vai kvotas piemērošanu); 3. iesniegumu iesniegšanas termiņiem Eiropas Komisijā.   MK noteikumu Nr.810 pašreizējā redakcijā:   1. ir noteikti Latvijas komersantiem nelabvēlīgāki nosacījumi attiecībā uz plānotā vai iepriekšējos gados par attiecīgās preces importu samaksātā muitas nodokļa apmēru, kas jāsasniedz, lai varētu pretendēt uz muitas nodokļa atcelšanu vai kvotas piemērošanu, nekā tas paredzēts Komisijas paziņojumā; 2. iesniegumā par muitas nodokļa atcelšanu vai kvotas piemērošanu un iesnieguma noraidījumā ietvertā informācija ir nepilnīga un neietver visu Eiropas Komisijai iesniedzamo informāciju, kas tai nepieciešama iesnieguma izvērtēšanai, tādējādi Finanšu ministrijai kā atbildīgajai institūcijai ir atkārtoti jāpieprasa komersantam iztrūkstošā informācija (neefektīva resursu izmantošana); 3. nav paredzēta iespēja komersantam iesniegt iesniegumu par muitas nodokļa atcelšanas termiņa pagarināšanu vienkāršotā formā; 4. nav paredzēta iespēja komersantam iesniegt noraidījumu dalībvalstu iesniegtajiem iesniegumiem par muitas nodokļa atcelšanas termiņa pagarināšanu; 5. iesnieguma noraidījumu iesniegšanas termiņi ir novēloti, un, ja ņem vērā MK noteikumos Nr.810 atrunāto iesnieguma noraidījumu izvērtēšanai paredzēto laiku – divas nedēļas –, tos nevar pagūt izvērtēt, lai laicīgi iesniegtu Eiropas komisijai Komisijas paziņojuma V pielikumā noteiktajā termiņā. Ņemot vērā iepriekš minēto, lai Finanšu ministrija no komersantiem saņemtos iesniegumus un iesniegum noraidījumus, kas sagatavoti atbilstoši MK noteikumu Nr.810 pašreizējai redakcijai, sagatavotu tālākai iesniegšanai Eiropas Komisijai atbilstoši Komisijas paziņojuma prasībām, tai visos gadījumos ir jāsazinās ar komersantu, pieprasot papildu informāciju. Tas savukārt nozīmē papildu laika patēriņu (gan komersantam, gan ministrijai) un, iespējams, nepieciešamās informācijas novēlotu iesniegšanu Finanšu ministrijā un nokavētu iesniegšanas Eiropas Komisijā termiņu.   Noteikumu projekta mērķis ir veikt grozījumus atbilstoši Komisijas paziņojumam:   1. grozot plānotā vai iepriekšējos gados par attiecīgās preces importu samaksātā muitas nodokļa apmēru, kas komersantam, kurš pretendē uz muitas nodokļa atcelšanu vai kvotas piemērošanu, ir jāsasniedz (noteikumu projekta 1.punkts); 2. papildinot noteikumus ar normu, kas paredz komersantam iesniegt deklarāciju par atsevišķa tirdzniecības līguma (jebkādas vienošanās, kas traucē citiem uzņēmumiem, kuri nav iesnieguma iesniedzēji, ievest iesniegumā norādītās preces) neesamību (noteikumu projekta 2.punkts); 3. papildinot noteikumus ar normu, kas paredz komersantam iesniegt iesniegumu par muitas nodokļa atcelšanas termiņa pagarināšanu vienkāršotā formā un iesniegt noraidījumu attiecībā uz citu dalībvalstu iesniegtajiem iesniegumiem par muitas nodokļa atcelšanas termiņa pagarināšanu (noteikumu projekta 3. un 6.punkts); 4. nosakot iesniegumu par muitas nodokļa atcelšanas termiņa pagarināšanu iesniegšanas termiņu un grozot iesniegumu noraidījumu iesniegšanas termiņus, pieskaņojot tos Eiropas Komisijas iesniegumu un iesniegumu noraidījumu izskatīšanas darba grupas sanāksmju grafikam (noteikumu projekta 3. un 7.punkts). Atbilstoši Komisijas paziņojuma 4.1.2.punktam, 4.2.1. un 4.5.2.punktu dalībvalstīm visi iesniegumi (t.sk. iesniegumu noraidījumi) Komisijai jāiesniedz savlaicīgi, ievērojot Komisijas paziņojuma V pielikuma izpildes termiņus. Ņemot vērā, ka dalībvalstīm jānodrošina, ka iesniegumi (t.sk. iesniegumu noraidījumi) atbilst Komisijas paziņojuma nosacījumiem un ka tajos sniegtā informācija ir precīza visos būtiskajos aspektos, iesniegumus (t.sk. iesniegumu noraidījumus) pirms to iesniegšanas Eiropas Komisijā nepieciešams pārbaudīt, vai tie atbilst Komisijas paziņojuma nosacījumiem. Tādējādi dalībvalstij ir nepieciešams laiks iesniegumu (t.sk. iesniegumu noraidījumu) izvērtēšanai. Noteikumu projekta 3.punktā noteiktais termiņš iesnieguma par muitas nodokļa atcelšanas termiņa pagarināšanu iesniegšanu un 7.punktā noteiktie termiņi iesnieguma noraidījumu iesniegšanai ir noteikti, ņemot vērā Komisijas paziņojuma V pielikumā noteiktos iesnieguma par muitas nodokļa atcelšanas termiņa pagarināšanu un iesnieguma noraidījumu iesniegšanas termiņus un paredzot laiku (divas nedēļas) to izvērtēšanai pirms iesniegšanas Eiropas Komisijai. 5. precizējot pielikumos ietveramo informāciju par preci, kurai tiek pieprasīta vai noraidīta muitas nodokļa atcelšana vai kvotas piemērošana, un citu Eiropas Komisijai iesniedzamo informāciju (noteikumu projekta 9. un 12.punkts). Iesnieguma par muitas nodokļa atcelšanu vai kvotas piemērošanu veidlapa (noteikumu projekta 9.punkts) ir precizēta atbilstoši Komisijas paziņojuma I pielikumam, izslēdzot no tās informāciju, ko iestāde atbilstoši Valsts pārvaldes iekārtas likuma 10.panta astotajai daļai var iegūt pati. Komersantam, aizpildot iesniegumu par muitas nodokļa atcelšanu vai kvotas piemērošanu, ir jānorāda šāda informācija:  * preces Kombinētās nomenklatūras kods (8 cipari); * preces, kurai pieprasa muitas nodokļa atcelšanu vai kvotas piemērošanu, precīzs apraksts; * ķīmiskajām vielām - CUS Nr. (numurs Eiropas muitas ķīmisko vielu sarakstā ECICS) un/vai CAS Nr. (numurs Ķīmijas referatīvā žurnāla informatīvā dienesta (*Chemical Abstracts Service*) sarakstā) vai cits numurs, ja tāds ir. CUS Nr. un CAS Nr. ir atrodami tīmekļa vietnē:   <http://ec.europa.eu/taxation_customs/dds2/ecics/chemicalsubstance_consultation.jsp>   * detalizēts preces apraksts (komerciālais apzīmējums, izmantošanas (apstrādes) vaids, preces paredzamais lietojums, izstrādājums, kurā attiecīgā prece ir jāiestrādā un tā gala lietojums); * ķīmiskās vielas struktūrformula; * norāde, vai uz iesniegumā norādīto preci attiecas vai neattiecas patents, apgalvojuma gadījumā, norādot patenta numuru un izdevējiestādi; * norāde, vai uz iesniegumā minēto preci attiecas antidempinga/pretsubsīdiju pasākums, apgalvojuma gadījumā, pamatojot, kāpēc tiek pieprasīta muitas nodokļa atcelšana vai kvotas piemērošana. Vispārējā gadījumā muitas nodokļa atcelšanu vai kvotas piemērošanu nav paredzēts attiecināt uz precēm, kurām piemēro antidempinga/pretsubsīdiju pasākumus. Tādējādi, ja komersants uzskata, ka iesniegumā norādītajai precei, kura vienlaikus ir pakļauta arī antidempinga/pretsubsīdiju pasākumiem, ir nepieciešama muitas nodokļa atcelšana vai kvotas piemērošana, viņam ir jāpamato, kāpēc tas tiek pieprasīts. * Eiropas Savienības uzņēmumi, ar kuriem komersants ir pārrunājis par identisku, līdzvērtīgu vai aizvietojamu preču piegādi. Ņemot vērā, ka muitas nodokļa atcelšanas vai kvotas piemērošanas mērķis ir nodrošināt, lai Eiropas Savienības uzņēmumi var izmantot izejvielas, negatavus ražojumus vai sastāvdaļas, kas nav pieejamas vai ko neražo, vai ražo nepietiekamā daudzumā Eiropas Savienībā, komersantam, kurš pretendē uz muitas nodokļa atcelšanu vai kvotas piemērošanu, iesniegumā ir jānorāda, ka tas ir veicis tirgus izpēti, meklējot iespēju iegādāties attiecīgo preci vai tai līdzvērtīgu vai aizstājējpreci no Eiropas Savienības uzņēmumiem, taču bez panākumiem, vienlaikus norādot iemeslus, kādēļ minēto Eiropas Savienības uzņēmumu preces nav piemērotas attiecīgajam mērķim. Bez tam šī informācija ir pamatojums iesniegumā pieprasītās kvotas piemērošanas pieprasījumam. * tarifu kvotas apjoma aprēķins. Tarifu kvota ir noteikta ierobežota daudzuma preču ievešana, pilnībā vai daļēji atbrīvojot tās no muitas nodokļiem, ko piemēro no trešām valstīm ievestajām precēm. Tarifu kvotas apjoma aprēķins ir obligāti norādāms, pieprasot kvotas piemērošanu. Komersants, pamatojoties uz iepriekšēju tirgus izpēti (skat. skaidrojumu par Eiropas Savienības uzņēmumiem, kas ražo attiecīgo preci vai tai līdzvērtīgu vai aizstājējpreci), aprēķina nepieciešamo kvotas apjomu (attiecīgās preces nepietiekamo daudzumu, ko Eiropas Savienības uzņēmumi, pamatojoties uz veiktajām pārrunām, neražo vai ražo nepietiekamā daudzumā, līdz ar to nespējot nodrošināt attiecīgās preces piegādi tādā apjomā, kādā tas ir nepieciešams komersantam). * cita informācija, kuru komersants uzskata par būtisku, lai pievienotu iesniegumam (piemēram, informācija par muitas nodokļa atcelšanu vai kvotas piemērošanu līdzīgai precei, par saistošu izziņu par tarifu utml.); * plānotais attiecīgās preces importa apjoms pirmajā gadā (vērtība, daudzums), kad spēkā būs muitas nodokļa atcelšana vai piemērota kvota, attiecīgās preces importa apjoms iepriekšējā kalendāra gadā (vērtība, daudzums), kā arī plānotie (prognozētie) aprēķinātie neiekasētie muitas nodokļi par attiecīgās preces importu. Šī informācija ir nepieciešama, lai būtu iespējams aplēst, vai komersanta(-u), kas pretendē uz muitas nodokļa atcelšanu vai kvotas piemērošanu, plānotais (prognozētais) vai iepriekšējos gados samaksātais muitas nodokļa apmērs par attiecīgās (iesniegumā norādītās) preces importu varētu sasniegt 15 000 *euro* gadā. * iesniegumā norādītās preces izcelsme un ārpus Eiropas Savienības esošā ražotāja nosaukums un valsts; * Eiropas Savienībā esošo lietotāju nosaukumi, adreses. „ ES esošais lietotājs” ir iesniegumā minētās preces faktiskais lietotājs (t.i., komersants (ražotājs), kurš precei veiks būtisku tālāko apstrādi pirms tās pārdošanas gala patērētājam, nevis, piemēram, komersants, kurš preci iepērk vairumā, lai to pārdotu tālāk). Informācija iesniegumā iekļauta, ņemot vērā to, ka iesnieguma veidlapu var aizpildīt un iesniegt arī Eiropas Savienības uzņēmumu pārstāvniecības, kas atrodas ārpus Eiropas Savienības. * pielikumi (deklarācija, kas apliecina, ka uz ievestajām precēm neattiecas atsevišķs (izņēmuma) tirdzniecības līgums, preces drošības datu lapas, informatīvās lapas, brošūras u.c.).   Iesnieguma noraidījumā par muitas nodokļa atcelšanu vai kvotas piemērošanu (noteikumu projekta 12.punkts) norādāmā informācija ir precizēta atbilstoši Komisijas paziņojuma IV pielikumam, līdz ar to komersantam, aizpildot iesnieguma noraidījumu, jānorāda:   * noraidāmā iesnieguma numurs (informācija par dalībvalstu iesniegumiem un to numuriem ir publicēta Finanšu ministrijas mājaslapā sadaļā “Muitas politika/Muitas nodokļu atcelšana un kvotu piemērošana/Iesniegumi”); * Kombinētās nomenklatūras kods; * preces apraksts; * pamatojums iesnieguma noraidījumam, norādot, vai preci pašlaik ražo Latvijā, vai prece vai tai līdzvērtīga prece ir pieejama tirgū; * ierosinātais kompromiss, norādot, vai tiek ierosināta pārcelšana uz tarifu kvotu, daļēja muitas nodokļa atcelšana vai citi priekšlikumi; * informācija par uzņēmumu, kas ražo identisku, līdzvērtīgu vai aizstājējpreci, norādot tā pašreizējo un turpmāko sešu mēnešu ražošanas jaudu, kas ir brīvi pieejama tirgum (piemēram, nav piesaistīta uzņēmumam vai saistīta ar līgumiem), lai Eiropas Komisija varētu izvērtēt, vai un cik lielā mērā uzņēmums var apmierināt Eiropas Savienības lietotāju pieprasījumu pēc attiecīgās preces.  1. papildinot noteikumus ar jaunu pielikumu attiecībā uz apliecinājumu par atsevišķa tirdzniecības līguma (jebkādas vienošanās, kas traucē citiem uzņēmumiem, kuri nav iesnieguma iesniedzēji, ievest iesniegumā norādītās preces) neesamību (noteikumu projekta 10.punkts). 2. papildinot noteikumus ar jaunu pielikumu attiecībā uz iesniegumu par muitas nodokļa atcelšanas termiņa pagarināšanu (noteikumu projekta 11.punkts). Iesnieguma par muitas nodokļa atcelšanas termiņa pagarināšanu veidlapa ir izveidota atbilstoši Komisijas paziņojuma III pielikumam, izslēdzot no tās informāciju, ko iestāde atbilstoši Valsts pārvaldes iekārtas likuma 10.panta astotajai daļai var iegūt pati. Komersantam, aizpildot iesniegumu par muitas nodokļa atcelšanas termiņa pagarināšanu, ir jānorāda šāda informācija:  * preces Kombinētās nomenklatūras kods (8 cipari) vai TARIC (Kopienas integrētā tarifa) kods (t.i., Kombinētās nomenklatūras kods papildināts ar 9. un 10.ciparu). * preces, uz kuru attiecina muitas nodokļa atcelšanas termiņa pagarināšanu, precīzs apraksts; * importētāja/Eiropas Savienībā esoša lietotāja, uz kuru attiecas iesniegums, nosaukums. „ES esošais lietotājs” ir iesniegumā minētās preces faktiskais lietotājs (t.i., komersants (ražotājs), kurš precei veiks būtisku tālāko apstrādi pirms tās pārdošanas gala patērētājam, nevis, piemēram, komersants, kurš preci iepērk vairumā, lai to pārdotu tālāk). Informācija iesniegumā iekļauta, ņemot vērā to, ka iesnieguma veidlapu var aizpildīt un iesniegt, piemēram, arī Eiropas Savienības uzņēmumu pārstāvniecības, kas atrodas ārpus Eiropas Savienības. * iesniegumā norādītās preces importa apjoms pieprasītā perioda pirmajā gadā, kad spēkā būs muitas nodokļa atcelšanas pagarinājums, kā arī plānotie neiekasētie muitas nodokļi par attiecīgās preces importu. Šī informācija ir nepieciešama, lai būtu iespējams aplēst, vai komersanta(-u), kas pretendē uz muitas nodokļa atcelšanu vai kvotas piemērošanu, plānotais (prognozētais) muitas nodokļa apmērs par attiecīgās (iesniegumā norādītās) preces importu varētu sasniegt 15 000 *euro* gadā.   Papildus veikti citi redakcionāli precizējumi. Atbilstoši Ministru kabineta 2014.gada 7.jūlija rīkojumam Nr.331 „Par valsts pārvaldes uzdevumu ārējās ekonomiskās politikas jomā nodošanu un finansējuma pārdali starp Ekonomikas ministriju un Ārlietu ministriju”, uzdevums izstrādāt un īstenot ārējās tirdzniecības politiku ir nodots Ārlietu ministrijas kompetencē, tādējādi noteikumu projekta 4. un 8.punktā ir paredzēts iesniegumu par muitas nodokļa atcelšanu vai kvotas piemērošanu, iesniegumu par muitas nodokļa atcelšanas termiņa pagarināšanu un noraidījumu attiecībā uz citu dalībvalstu iesniegtajiem iesniegumiem par muitas nodokļa atcelšanu vai kvotas piemērošanu izvērtēšanā iesaistīt arī Ārlietu ministriju.  Līdz ar grozījumu veikšanu MK noteikumos Nr.810, Latvijas komersantiem tiks nodrošinātas vienlīdzīgas iespējas līdz ar citu dalībvalstu komersantiem pretendēt uz muitas nodokļa atcelšanu vai kvotas piemērošanu, savukārt pilnveidotās un jaunās iesniegumu un iesniegumu noraidījuma veidlapas paātrinās to apstrādi. |
| 3. | Projekta izstrādē iesaistītās institūcijas | Finanšu ministrija |
| 4. | Cita informācija | Nav |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību un administratīvo | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz komersantiem (ražotājiem), kuri atbilstoši MK noteikumiem Nr.810 var pretendēt uz muitas nodokļa atcelšanu vai kvotas piemērošanu.  Līdz šim (2008.-2013.g.) Finanšu ministrija ir saņēmusi divus Latvijas komersantu noraidījumus citu Eiropas Savienības dalībvalstu iesniegtajiem iesniegumiem muitas nodokļa atcelšanai vai kvotas piemērošanai. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta jaunā iesnieguma veidlapa ir papildināta ar detalizētāku iesniedzamo informāciju par preci, kurai pieprasa muitas nodokļa atcelšanu vai kvotas piemērošanu (piemēram, vai uz preci attiecas vai neattiecas patents vai antidempinga pasākumi, pamatojums pieprasītās kvotas apjomam), un tā ir iesniedzama kopā ar apliecinājumu par atsevišķa tirdzniecības līguma neesamību, tādējādi komersantam būtu jāpatērē nedaudz vairāk laika iesniedzamās informācijas apstrādei.  Savukārt, iesniedzot jaunā parauga iesniegumu par muitas nodokļa termiņa pagarināšanu, komersantam administratīvais slogs samazināsies, jo iesniegums ir vienkāršots un tajā nav atkārtoti jānorāda iepriekš iesniegumā par muitas nodokļa atcelšanu vai kvotas piemērošanu sniegtā detalizētā informācija par preci, kurai pieprasa muitas nodokļa termiņa pagarināšanu.  Jaunā parauga iesniegumos vai iesnieguma noraidījumos, jāpamato, kāpēc precei tiek pieprasīta vai noraidīta muitas nodokļa atcelšana vai kvotas piemērošana, t.i., jau sākotnēji tiek pieprasīta rūpīgāka esošās situācijas izvērtēšana, lai izvairītos no nepamatotu muitas nodokļa atcelšanas vai kvotas piemērošanas pieprasīšanas. |
| 3. | Administratīvo izmaksu monetārs novērtējums | Projekts šo jomu neskar (administratīvās izmaksas (naudas izteiksmē) gada laikā mērķgrupai, kuru veido juridiskas personas, nepārsniedz 2000 *euro*). |
| 4. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Komisijas 2011.gada paziņojums par autonomo tarifu atcelšanu un kvotām (2011/C 363/02) |
| 2. | Citas starptautiskās saistības |  |
| 3. | Cita informācija |  |

|  |  |  |  |  |
| --- | --- | --- | --- | --- |
| **1.tabula Tiesību akta projekta atbilstība ES tiesību aktiem** | | | | |
| Attiecīgā ES tiesību akta datums, numurs un nosaukums | Eiropas Komisijas 2011.gada paziņojums par autonomo tarifu atcelšanu un kvotām (2011/C 363/02) | | | |
| A | B | C | | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Komisijas paziņojuma 3.daļas 3.5.punkta otrā atkāpe | Noteikumu projekta 1.punkts | Tiek ieviests pilnībā | | Nacionālais tiesību akts neparedz stingrākas prasības |
| Komisijas paziņojuma 4.daļas 4.1.punkta  4.1.4.apakšpunkts | Noteikumu projekta 2.punkts | Tiek ieviests pilnībā | | Nacionālais tiesību akts neparedz stingrākas prasības |
| Komisijas paziņojuma I pielikums | Noteikumu projekta  9.punkts | Tiek ieviests daļēji | | Noteikumu projekta 9.punktā (MK noteikumu 1.pielikums) komersantiem netiek pieprasīts sniegt informāciju, ko iestāde atbilstoši Valsts pārvaldes iekārtas likuma 10.panta astotajai daļai var iegūt pati. |
| Komisijas paziņojuma II pielikums | Noteikumu projekta  10.punkts | Tiek ieviests pilnībā | | Nacionālais tiesību akts neparedz stingrākas prasības |
| Komisijas paziņojuma III pielikums | Noteikumu projekta 3.punkts un 11.punkts | Tiek ieviests pilnībā | | Nacionālais tiesību akts neparedz stingrākas prasības  Noteikumu projekta 11.punktā (MK noteikumu 1.2 pielikums) komersantiem netiek pieprasīts sniegt informāciju, ko iestāde atbilstoši Valsts pārvaldes iekārtas likuma 10.panta astotajai daļai var iegūt pati. |
| Komisijas paziņojuma IV pielikums | Noteikumu projekta 12.punkts | Tiek ieviests daļēji | | Noteikumu projekta 12.punktā (MK noteikumu 2.pielikums) komersantiem netiek pieprasīts sniegt informāciju attiecībā uz preču (t.sk. līdzvērtīgu vai aizvietotājizstrādājumu) ražotājiem Turcijā, jo no Komisijas paziņojuma 2.8 punkta “Muitas Savienība ar Turciju” trešās atkāpes izriet, ka tarifu kvotas, kuras pamatotas ar Turcijas pieprasījumiem, piemēros tikai Turcijā. |
| Komisijas paziņojuma V pielikums | Noteikumu projekta 3.punkts un 7.punkts | Tiek ieviests pilnībā | | Nacionālais tiesību akts neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Nav attiecināms | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Nav attiecināms | | | |
| Cita informācija | Nav | | | |
| **2.tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Nav attiecināms | | | |
| A | B | | C | |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā | |
| Iekļauj informāciju atbilstoši instrukcijas 58.1.apakšpunktā noteiktajam | Nav | | Nav | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Nav attiecināms | | | |
| Cita informācija | Nav | | | |

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts tika nosūtīts Latvijas Tirdzniecības un rūpniecības kamerai |
| 2. | Sabiedrības līdzdalība projekta izstrādē | Komentāri un priekšlikumi nav saņemti |
| 3. | Sabiedrības līdzdalības rezultāti | Komentāri un priekšlikumi nav saņemti |
| 4. | Cita informācija | Nav |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Finanšu ministrija, Ekonomikas ministrija, Zemkopības ministrija, Ārlietu ministrija |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Finanšu ministrijas, Zemkopības ministrijas un Ekonomikas ministrijas funkcijas tiks paplašinātas tādā mērā, ka papildus iesniegumiem un iesniegumu noraidījumiem izvērtēšanai tiks nodoti iesniegumi muitas nodokļa atlikšanas termiņa pagarināšanai un noraidījumi attiecībā uz citu dalībvalstu iesniegtajiem muitas nodokļa termiņa pagarināšanas iesniegumiem.  Ārlietu ministrijas funkcijas paplašināsies, ņemot vērā Ministru kabineta 2014.gada 7.jūlija rīkojumu Nr.331 „Par valsts pārvaldes uzdevumu ārējās ekonomiskās politikas jomā nodošanu un finansējuma pārdali starp Ekonomikas ministriju un Ārlietu ministriju”, saskaņā ar kuru Ārlietu ministrijas kompetencē ir nodots uzdevums izstrādāt un īstenot ārējās tirdzniecības politiku. Tādējādi Ārlietu ministrija tiks iesaistīta iesniegumu, iesniegumu noraidījumu, iesniegumu muitas nodokļa atlikšanas termiņa pagarināšanai un noraidījumu attiecībā uz citu dalībvalstu iesniegtajiem muitas nodokļa termiņa pagarināšanas iesniegumiem izvērtēšanā.  Ņemot vērā līdz šim iesniegto iesniegumu, t.sk. iesniegumu noraidījumu mazo skaitu, secināms, ka iepriekš minēto institūciju funkcijas saistībā ar minēto iesniegumu izvērtēšanu būtiski nepaplašināsies.  Jaunu institūciju izveide nav nepieciešama. |
| 3. | Cita informācija | Nav |

*Anotācijas III un IV sadaļa - projekts šo jomu neskar.*

Finanšu ministrs J.Reirs

05.11.2014 13:37

3123

M.Spilberga

67095559 [Modrite.Spilberga@fm.gov.lv](mailto:Modrite.Spilberga@fm.gov.lv)